Drillo fant tolv Stefan Johansen-feil mot Sverige
Drillo ble forbauset da en jury på Friends Arena kåret Johansen til Norges beste i 2-4-tapet mot Sverige 14. august. - Stefan Johansen kåret til banens beste? Av hvem da? kom det tørt fra Drillo. Nå har den norske landslagssjefen fått analysert kampen og kommet frem til at Johansen hadde fleste «offensive plusser» på det norske laget - sammen med Daniel Braaten. Tallet er tyve. - Men Stefan Johansen har tolv minuser, og det ser ikke mediene, vet du. Derfor ble han kåret til Norges beste. Hadde det bare vært plussene som teller, så hadde det vært all right, sier Drillo etter å ha presentert landslagstroppen til kampene mot Kypros 6. september og Sveits 10. september.I sin første involvering på det norske A-landslaget, slo Johansen en fatal feilpasning, av typen Drillo misliker aller mest - på tvers. Sebastian Larsson snappet den opp og fant Zlatan Ibrahimovic, som banket Sverige i ledelsen. Senere revansjerte Johansen seg med scoring i debutkampen. Midtbanespilleren får fornyet tillit i troppen. Nå er spørsmålet om han får starte de viktige kvalikkampene.- Han er en litt annen type, men han har litt av det kreative som Myggen hadde. Han er litt kjappere og minst like løpssterk. Myggen var også veldig løpssterk, men han var langsom. Johansen er mest involvert mot Sverige, legger han til - og roser Strømsgodset-spilleren for det høye involveringstallet. - Det er veldig bra. Men den som kommer best ut er Tom Høgli. Han har få minuser og mange plusser.71-åringen har med seg et ark med håndskrevne notater fra analysen av Sverige-kampen. Han titter ned på arket mens han entusiastisk forteller om hvordan hver spiller blir evaluert. Assistenttrener Ola By Rise har laget et finurlig system med en rekke kategorier. Gode gjennombruddspasninger belønnes, feilpasninger straffer seg. Naturligvis. - Kan man få pluss for å gå på løp uten å få ball? - Ja, det kan du og - et bevegelsespluss. Vi har til og med en «K» - en kreativ pasning, en superpasning. «K»-er får du ikke mange av i løpet av en kamp, kanskje én eller to. Drillo svarer «Sveits ser veldig gode ut, dessverre» når han skal vurdere de to neste kvalikmotstanderne. Kypros er derimot et lag Norge skal slå. - For oss betyr Sveits-kampen et «være eller ikke være». Uavgjort blir noe midt imellom. Seier eller tap kan avgjøre alt, det blir nesten en ren finale, sier Drillo, som har muligheten til å ta ut én ekstra spiller i troppen. - Jeg har registrert at Ola Kamara og Frode Johnsen er i bra slag, sier han.
Landslagssjef Egil Olsen (71) mener Stefan Johansen (22) er som Myggen på 90-tallet, på godt og vondt, etter å ha analysert Strømsgodset-spillerens debutkamp mot Sverige.